Ek is gladnie 'n sportkyker nie. Ek gebruik nie die term sportman nie, want dit impliseer 'n persoon wat aan sport deelneem. Ek vind sportkyk uiters vervelig en 'n groot vermorsing van tyd. Wat maak dit saak of die Bulls of die Sharks of enige span wen of verloor? Volgende week is dit maar net dieselfde tot vervelens toe oor en oor. Toe ek klein was, was daar elke vier jaar 'n internasionale rugbytoer, of op eie bodem of die Springbokke het oorsee gaan toer. Dit was opwindend verby, en om een van die besoekende spanne se wedstryde by te woon, iets baie besonders wat jy lank na die tyd nog met jou maats bespreek het. Frik du Preez, Jan Ellis en Mannetjies Roux was volkshelde- tot vandag toe nog. Wie onthou selfs vyf jaar gelede se Springbokke? Maar daardie tyd was ons pa's nie couch potatoes wat vermaak moes word nie- hulle het Saterdae karre reggemaak, die tuin onderhou of saammet ons kinders gespeel.